
Volituse andmine koostöökokkuleppe sõlmimiseks
1. Asjaolud ja menetluse käik

Narva linna tellimusel on valminud põhiprojekti staadiumis järgmine projektdokumentatsioon, mis on läbinud sõltumatu ekspertiisi : 
1. VP15014 Mnt 91 Narva – Narva-Jõesuu – Hiiemetsa; km 6,87 – 11,57 Jalgratta – ja jalgtee projekt;

2.  VP15015 Mnt 1 Tallinn – Narva; km 203,77 – 206,08 Jalgratta – ja jalgtee projekt (edaspidi põhiprojektid). 

Mõlemad põhiprojektid käsitlevad jalg- ja jalgrattateid, mis asuvad endise Vaivara valla ehk uue Narva-Jõesuu linna haldusterritooriumil. Ülalmainitud põhiprojektidega käsitletud jalgrattateede marsruudid vastavad Narva linna, Narva-Jõesuu linna, Vaivara valla kehtivatele üldplaneeringutele, Ida-Viru maakonnaplaneeringu teemaplaneeringule „Ida-Virumaa tehniline infrastruktuur“. Arendatava taristuga (jalgrattateed) rajatakse piirkonna keskuslinna Narva ja selle tagamaade (Narva-Jõesuu ja Narvast lahusolev Kudruküla linnaosa) vahel mugav ja ohutu ühendus, mis tõstab kogu Narva linnapiirkonna sidusust. Ülalnimetatud jalg- ja jalgrattateid on võimalik valmis ehitada meetme „Ida-Virumaa linnapiirkondade jätkusuutlik areng“ projekti „Narva linnapiirkonna jalg- ja jalgrattateede võrgustiku rajamine“  (edaspidi investeeringuprojekt) raames, mille taotlejaks on vastavalt Narva linnapiirkonna jätkusuutliku arengu tegevuskavale (kinnitatud Narva linnavolikogu 21.04.2016 otsusega nr 144 ja Narva-Jõesuu linnavolikogu 13.04.2016 otsusega nr 127) on Narva linn. Vastavalt Siseministri 03.03.2015 määruse nr 7 „ Toetuse andmise tingimused meetmes „Ida-Virumaa linnapiirkondade jätkusuutlik areng”“ (edaspidi meetme määrus) § 16 lg 3 p 18 peab taotleja lisama taotlusele dokumendid, mis kinnitavad projekti tulemusena väärindatava objekti omandi- või kasutusõigust projekti kestel ning viie aasta jooksul projekti lõppemisest arvates, välja arvatud riigi omandis oleva maa või objekti puhul, mil piisab riigivara valitseja kirjalikust nõusolekust. Meetme määruse § 16 lg 3 p 15 tuleb taotlusele lisada projekti elluviimiseks vajalikud load, sealhulgas ehitusluba, mille väljastab kohalik omavalitsus (Narva-Jõesuu linn). Vastava taotluse meetmesse esitamise viimane tähtaeg on 31.12.2018.
Narva ja Narva-Jõesuu linnade vahel on toimunud detsembris 2017 ja jaanuari 2018 jooksul 4 kohtumist, kus arutati võimalusi ja koostöötingimusi linnapiirkonna jalg- ja jalgrattateede võrgustiku arendamisel vastavalt VP15014 ja VP15015 põhiprojektidega hõlmatud jalg- ja jalgrattateede marsruutidele endise Vaivara valla haldusterritooriumil. Läbirääkimiste tulemusena on väljatöötatud vastav koostöökokkulepe eelnõu, mille poolteks on Narva linn  ja Narva-Jõesuu linn. Koostöökokkulepe eelnõu hõlmab kolme faasi: investeeringuprojekti ettevalmistusfaas (koostöö omandi- ja kasutusõiguse küsimuste lahendamiseks, mis on eelduseks ehitusloa väljastamiseks), investeeringuprojekti elluviimise faas (kohustuste jaotus)  ja investeeringuprojekti järgne faas (kohustuste jaotamine pärast projektikohase taristu väljaehitamist). Nendest viimane faas on seotud omavalitsuste poolt rahaliste kohustuste võtmisega jalg- ja jalgrattateede hooldamise ja remondi korraldamise osas 20 aastaks pärast investeeringuprojekti lõppemist. Koostöökokkulepe eelnõu kohaselt, arvestades seda, et rajatavad jalg- ja jalgrattateede kasutajad on valdavalt Narva linna elanikud, jalg- ja jalgrattateede hooldamist (teede ja sildade koristus, prügiurnide tühjendamine, tänavavalgustus, teekattemärgistus ja silla seisundi kontroll) ja remonditöid korraldab Narva linn. Narva-Jõesuu linn hüvitab Narva linnale 20% vastavatest hoolduskuludest. 
Kuna koostöökokkuleppe kohaselt lasuvad Narva linnal kohustused, mis kuuluvad linnavolikogu ainupädevusse või nendega kaasnevad väljaminekud tulevastel eelarveaastatel, peab Narva Linnavolikogu andma Narva Linnavalitsusele volituse sellise koostöökokkulepe sõlmimiseks.
2. Õiguslikud alused

2.1 Kohaliku omavalitsuse korralduse seaduse § 22 lõike 1 punkti 8 kohaselt volikogu ainupädevusse kuulub tulevikus raha väljamaksmist nõudvate pikaajaliste kohustuste võtmine.
2.2 Kohaliku omavalitsuse korralduse seaduse § 50 lõike 1 punkti 2 kohaselt linnapea esindab linnavalitsust vastavalt volikogu poolt antud pädevusele. 
3. Otsus
3.1. Lubada Narva Linnavalitsusel sõlmida Narva-Jõesuu linnaga koostöökokkulepe (lisatud).
3.2. Volitada Narva linnapead käesoleva otsuse punktis 3.1 nimetatud kokkuleppe allkirjastamiseks.
4. Rakendussätted
4.1. Otsust võib vaidlustada Tartu Halduskohtu Jõhvi kohtumajas 30 päeva jooksul otsuse teatavakstegemise päevast arvates.
4.2. Otsus jõustub seaduses sätestatud korras.

Volituse andmine kokkuleppe sõlmimiseks
Narva Linnavalitsus võtab vastu protokollilise otsuse:

1.  Esitada Narva Linnavolikogusse läbivaatamiseks ja kinnitamiseks otsuse „Volituse andmine koostöökokkuleppe sõlmimiseks” eelnõu.
2. Volitada Narva Linna Arenduse ja Ökonoomika Ameti direktorit Georgi Ignatov’it antud küsimust Narva Linnavolikogus ette kandma.

